Արուսյակը մսուրքը տեղը դրեց, իսկ ավանակին կացոցում կապեց։ Նա դռան մոտ վերադարձավ, քողը դեմքին գցեց և Կուրտին կանչեց, որը եկավ ու նստեց նրա ոտքերի մոտ։ Ցեխոտ ճանապարհին սահելով մի մոտոցիկլետ մոտեցավ, դանդաղեցրեց ընթացքը և թեքվեց դեպի տունը տանող արահետով։ Բռնելով հաչող և դեպի անծանոթը ձգող շան վզնոցից, Արուսյակը գլուխը դուրս հանեց և նշան արեց վարորդին։ Նա եկավ գոմի մոտ, անջատեց շարժիչը և վայր իջավ։ Գլխին ու ականջներին կիպ նստող կաշվե գլխարկով, կլոր ապակիներով մեծ ակնոցով, որը կարծես նստած էր փարթամ բեղերի վրա, տղամարդը ծիծաղելի տեսք ուներ։ Սակայն Արուսյակը չափից ավելի անհանգստացած էր այդ մանրամասներին ուշադրություն դարձնելու համար։